b'\n_START_ARTICLE_\nIgor Plohl\n_START_SECTION_\n\xc5\xbdivljenje\n_START_PARAGRAPH_\nIgor Plohl je rojen 10. marca 1979 na Ptuju. Obiskoval je Osnovno \xc5\xa1olo Velika Nedelja in kasneje \xc5\xa1olanje nadaljeval na Gimnaziji Ptuj. Na Pedago\xc5\xa1ki fakulteti Univerze v Mariboru je diplomiral iz geografije in sociologije. Danes dela kot prof. geografije in sociologije v Bolni\xc5\xa1ni\xc4\x8dni \xc5\xa1oli, ki je podru\xc5\xbeni\xc4\x8dna \xc5\xa1ola Osnovne \xc5\xa1ole Bojana Ilicha in deluje na Klini\xc4\x8dnem oddelku za pediatrijo Univerzitetnega klini\xc4\x8dnega centra Maribor. V letu 2014 je na Filozofski fakulteti Maribor pridobil naziv magister znanosti (geografija - podro\xc4\x8dje izobra\xc5\xbeevanja). _NEWLINE_25. junija 2008 si je pri padcu z lestve po\xc5\xa1kodoval hrbtenico in postal paraplegik. Po resni\xc4\x8dnih dogodkih je tako nastala prva kratka sodobna pravljica za otroke Lev Rogi._NEWLINE_V za\xc4\x8detku leta 2012 je izdal avtobiografski roman Ne domi\xc5\xa1ljaj si!, ki opisuje dve leti njegovega \xc5\xbeivljenja po usodni nesre\xc4\x8di. Delo je napisal, ker je \xc5\xbeelel z njim opozoriti na posledice po\xc5\xa1kodbe hrbtenja\xc4\x8de in te\xc5\xbeave s katerimi se sre\xc4\x8dujejo paraplegiki.  _NEWLINE_Septembra 2014 je iz\xc5\xa1la slikanica Lev Rogi najde sre\xc4\x8do. Pravljica je nastala kot nadaljevanje zgodbe o Levu Rogiju. Zapisana je tako, da je v literarnem smislu zaokro\xc5\xbeena celota in ni nujno, da otroci poznajo prvo zgodbo o levu Rogiju za njeno razumevanje. Ilustracije je izdelala Ur\xc5\xa1ka Stropnik \xc5\xa0onc._NEWLINE_V za\xc4\x8detku leta 2017 je iz\xc5\xa1lo prvo njegovo literarno delo, ki nima avtobiografskega zna\xc4\x8daja. Mladinska pripoved Pustolov\xc5\xa1\xc4\x8dine v Prlekiji se dogaja v njegovih doma\xc4\x8dih krajih (Velika Nedelja z okolico). _NEWLINE_Leta 2018 je izdal leposlovno - izobra\xc5\xbeevalno slikanico Rogi in Edi na paraolimpijskih igrah, ki je namenjena osve\xc5\xa1\xc4\x8danju otrok o \xc5\xa1portu invalidov in paraolimpijskih igrah. Ilustracije sta prispevali Ur\xc5\xa1ka Stropnik \xc5\xa0onc in Nika Lopert.    _NEWLINE_Je \xc4\x8dlan Dru\xc5\xa1tva paraplegikov Podravja.\n_START_SECTION_\nUstvarjanje\n_START_PARAGRAPH_\nV okviru podiplomskega \xc5\xa1tudija je pisal strokovne \xc4\x8dlanke na podro\xc4\x8dju geografije. Objavljal je v revijah Geografski obzornik in Geografija v \xc5\xa1oli. Odkar je paraplegik pi\xc5\xa1e tudi za revijo Paraplegik. Za Sobotno prilogo Ve\xc4\x8dera je pisal dnevnik, ki je bil objavljen v marcu 2009._NEWLINE_Danes veliko energije namenja osve\xc5\xa1\xc4\x8danju otrok in mladostnikov o invalidnosti. Pogosto obiskuje vrtce in \xc5\xa1ole ter druge ustanove.'